นิกเกอิปิดเช้าลบ 11.04 จุด การซื้อขายยังผันผวน
ดัชนีนิกเกอิปิดเช้าลดลง 11.04 จุด หรือ -0.06% แตะที่ 17,560.79 จุด
25 ก.ย. 2558

สำนักข่าวเกียวโดรายงานว่า ดัชนีนิกเกอิตลาดหุ้นโตเกียวปิดภาคเช้าปรับตัวลงในวันนี้ ท่ามกลางภาวะการซื้อขายเป็นไปอย่างผันผวน โดยปัจจัยลบที่เกิดจากความวิตกกังวลเกี่ยวกับแนวโน้มเศรษฐกิจจีนนั้น ได้ถูกสกัดด้วยปัจจัยบวกจากการที่นักลงทุนคาดหวังว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยก่อนสิ้นปีนี้ ทั้งนี้ดัชนีนิกเกอิปิดเช้าลดลง 11.04 จุด หรือ -0.06% แตะที่ 17,560.79 จุด
ในช่วงแรกนั้น ดัชนีนิกเกอิเปิดตลาดดีดตัวขึ้น ก่อนที่จะเคลื่อนไหวอย่างผันผวนตลอดช่วงเช้านี้ โดยนักลงทุนยังคงวิตกกังวลเกี่ยวกับแนวโน้มการเติบโตทางเศรษฐกิจของจีน หลังจากดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีน ซึ่งมาร์กิตจัดทำร่วมกับไฉซิน ลดลงแตะ 47.0 ในเดือนก.ย. ซึ่งต่ำสุดในรอบ 78 เดือน จากระดับ 47.3 ในเดือนส.ค.
อย่างไรก็ตาม การที่นางเจเน็ต เยลเลน ประธานเฟด ส่งสัญญาณในแถลงการณ์ล่าสุดว่า เฟดอาจจะปรับขึ้นอัตราดอกเบี้ยก่อนสิ้นปีนี้ ได้กระตุ้นให้นักลงทุนส่งแรงซื้อเข้าหนุนตลาด เนื่องจากกระแสคาดการณ์เรื่องการปรับขึ้นอัตราดอกเบี้ยช่วยหนุนสกุลเงินดอลลาร์แข็งค่าขึ้นเมื่อเทียบกับเงินเยน
หุ้นชาร์ปร่วงลง 7.1% หลังจากหนังสือพิมพ์นิกเกอิรายงานในวันนี้ว่า ชาร์ปมีแนวโน้มขาดทุนจากการดำเนินงาน 3 หมื่นล้านเยน (250 ล้านดอลลาร์สหรัฐ) ในช่วงเดือนเม.ย.-ก.ย.
 
 